Ny herremann i byen
En asiat skiller seg ut i jungelen av grill- og kjederestauranter på Tjuvholmen. 

-Den enes død er den andres brød, sa Fredag og studerte menyen til nyåpnede Mr. Bay på Tjuvholmen. 

-Dette virker innbydende! 

Lokalene huset inntil nylig Flukt, den første restauranten som etablerte seg på Tjuvholmen. 
Og som måtte stenge. 

Mr. 
Bay satser på sørøstasiatisk mat med innslag av klassisk fransk kjøkken, eller det de selv kaller «Asian Cuisine». 
Menyen preges av både tradisjonelle thai og vietnamesiske retter, men også av lammekarré, indrefilet og foie gras. 

-Så langt har vi ligget lavt i terrenget, sa servitøren som en kommentar til det nesten folketomme lokalet. 

-Vi åpnet for ei drøy uke siden, men nå kommer vi snart for fullt. 

Både en smaksmeny på ni retter (kr 449) og de to selskapsmenyene (henholdsvis kr 389 og kr 578) fristet, men Robinson og Fredag valgte til slutt à la carte. 
Robinson begynte med Biffsalat (kr 89). 

-Er ikke det litt kjedelig? lurte Fredag, men trakk replikken i det den klassiske nordthailandske retten kom på bordet. 
De tynne skivene av lun rosastekt indrefilet servert med hakket kyllingkjøtt, sitrongress, chili, koriander og lime - samt løk, agurk og tomater - innfridde hundre prosent. 
Friskt og aromatisk. 

Fredags forrett gjorde det ikke dårligere. 
Foie Gras med XO-saus (kr 108) hørtes ut som et helfransk innslag. 

-Heller Saigon under fransk kolonistyre, foreslo Robinson da retten kom på bordet, lekkert dandert som «munnfuller» av avokado og marinert soya braisert andebryst toppet med lettstekt gåselever. 
Det hele på en liten sjø av søt soyasaus med edle dråper fra Cognac. 
En utsøkt smakskombinasjon av øst og vest som skapte skyhøye forventninger til resten av måltidet. 

Servitøren hadde skrytt av at Mr. Bay som en av de første restaurantene i Norge i høst, introduserer Estrella Damm, et lyst lagerøl brygget i Barcelona. 
Med 149 kroner for 0,75 liter er det ikke akkurat billig. 
Men smaken var slett ikke verst og gjorde seg fint til kombinasjonene av søte, syrlige og chilipikante smaker. 

Ville hovedrettene klare å leve opp til forventningene forrettene hadde skapt? 

Grillet lammekarré (kr 229) kom i form av koteletter på europeisk vis, men i en syrlig vietnamesisk tamarindsaus. 
En stor kullgrillet tigerreke akkompagnerte lammet, samt sauterte eggnudler, rå snittbønner, sukkererter, shitakesopp og squash - det hele smakstilsatt med chili, hvitløk og østerssaus. 

-Smak på dette, sa Robinson entusiastisk, etter å ha satt tennene i det møre lammekjøttet. 

Det gjaldt også Fredags valg: 
Østens Havsmak (kr 259). 
En overdådig anretning bestående av en halv hummer, kamskjell, tigerreker og breiflabb i en saus på tomat, chili, ingefær og hvitløk, samt asparges, østerssopp og enoki overdrysset med fersk karse og svarte sesamfrø. 

-Slik skal det være, sa Fredag og fisket ut en bit av hummerhalen. 

-Nydelig smak og konsistens. 

Som avslutning valgte Robinson husets mangopudding, mens Fredag gikk for hjemmelagede sorbet med ferske frukter. 
En fin avrunding, men Fredag skulle ønske at kokkene på asiatiske restauranter generelt - også her - kunne tenke kreativt når det gjelder dessertmenyen. 
Det har de definitivt gjort når det gjelder resten av menyen på Mr. Bay. 

-De har valgt en lur strategi, sa Robinson i det de passerte restaurantrekka langs sjøsiden av Aker Brygge. 

-For hvor mange restauranter tror du det finnes her? 

-På Aker Brygge og Tjuvholmen til sammen tipper jeg femti, sa Fredag. 

-Og hvor mange byr på godsaker fra Det fjerne østen? 

-Foruten indiske Agra... eh, bare Mr. Bay! 

-Nettopp. 
Den skiller seg ut. 
Og når det i tillegg serverer så eminent mat fortjener den nye misteren et langt liv på Tjuvholmen. 
